Ondersoek na Mbalula se beweerde geldwassery sloerFikile Mbalula, minister van vervoer. (Foto: GCIS) Die burgerregteorganisasie AfriForum se privaat vervolgingseenheid het Maandag ’n brief aan Bheki Cele, minister van polisie, gerig en daarop aangedring dat sy klag teen Fikile Mbalula, minister van vervoer, dringend ondersoek moet word. Dit volg nadat Mbalula glo in 2017 betrokke was by geldwassery en korrupsie. AfriForum het in Augustus verlede jaar strafregtelike klagte van geldwassery en korrupsie teen Mbalula, as voormalige minister van sport, by die Brooklyn-polisiestasie ingedien. Sedgars Sport, ’n sportprodukteverskaffer, het na bewering in 2017 tussen R300 000 en R680 000 vir die Mbalula-gesin se reis na Dubai opgedok. AfriForum het die afgelope tien maande egter nog geen beduidende terugvoer oor dié saak ontvang nie. AfriForum het die Openbare Beskermer (OB) in 2017 versoek om dié reis te ondersoek en die OB het bevind dat Mbalula die Grondwet en ander wetgewing met hierdie reis oortree het. Die OB het toe die Nasionale Vervolgingsgesag (NVG) beveel om ondersoek in te stel om te bepaal of die geld wat gebruik is om vir die reis te betaal wel die opbrengs van geldwassery was. Die NVG het glo glad nie die aanwysings in die OB se verslag gevolg nie. Monique Taute, hoof van AfriForum se teenkorrupsie-eenheid, sê AfriForum se privaat vervolgingseenheid het ook op 29 April vanjaar aan lt.genl. Godfrey Lebeya, hoof van die Valke, geskryf en hom gemaan om die nodige aandag aan AfriForum se klag teen Mbalula te gee. In dié brief dui adv. Gerrie Nel, hoof van die privaat vervolgingseenheid, aan dat AfriForum bekommerd is dat dit blyk dat daar ’n patroon ontstaan het waar sekere prominente politieke figure beskerm word teen strafregtelike vervolging. “Dit blyk dat die polisie óf onwillig óf onbekwaam is om hoëvlakkorrupsiesake te hanteer. Hierdie saak is reeds lank voor die staat van afsondering oopgemaak, maar dit blyk dat die polisie veel eerder gewone, wetsgehoorsame mense in misdadigers wil verander deur hulle in hegtenis te neem vir geringe oortredings van vae afsonderingsregulasies wat voortdurend verander,” sê Taute. In sy brief aan Cele voer adv. Nel ook aan dat hy hoop die minister se beheptheid met kwitansies vir sigarette sal deurspoel na die ondersoek teen Mbalula. Cele het glo beweer dat Mbalula self vir sy gesin se vakansie na Dubai betaal het. “AfriForum sal nie terugstaan wanneer die regering versuim om politieke hooggeplaastes te vervolg nie, want almal is gelyk voor die reg. As die polisieminister en NVG onwillig is om Mbalula se beweerde oortredings behoorlik te ondersoek en hom te vervolg, sal ons ingryp,” sê Taute.